CELEX: 32021R1922
Language: ro
Date: 2021-11-04 00:00:00
Title: Regulamentul de punere în aplicare (UE) 2021/1922 al Comisiei din 4 noiembrie 2021 de modificare a Regulamentului de punere în aplicare (UE) 2018/1517 de stabilire a normelor detaliate de punere în aplicare a anumitor dispoziții din Regulamentul (UE) 2018/581 al Consiliului de suspendare temporară a taxelor vamale autonome prevăzute de Tariful vamal comun pentru anumite mărfuri de tipul celor care urmează a fi încorporate în aeronave sau utilizate pentru aeronave

5.11.2021   
               
               
                  RO
               
               
                  Jurnalul Oficial al Uniunii Europene
               
               
                  L 391/43
               
            
         REGULAMENTUL DE PUNERE ÎN APLICARE (UE) 2021/1922 AL COMISIEI
         din 4 noiembrie 2021
         de modificare a Regulamentului de punere în aplicare (UE) 2018/1517 de stabilire a normelor detaliate de punere în aplicare a anumitor dispoziții din Regulamentul (UE) 2018/581 al Consiliului de suspendare temporară a taxelor vamale autonome prevăzute de Tariful vamal comun pentru anumite mărfuri de tipul celor care urmează a fi încorporate în aeronave sau utilizate pentru aeronave
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2018/581 al Consiliului din 16 aprilie 2018 de suspendare temporară a taxelor vamale autonome prevăzute de Tariful vamal comun pentru anumite mărfuri de tipul celor care urmează a fi încorporate în aeronave sau utilizate pentru aeronave și de abrogare a Regulamentului (CE) nr. 1147/2002 (1), în special articolul 2 alineatul (2),
         întrucât:
         
                     (1)
                  
                  
                     Regulamentul (UE) 2018/581 suspendă temporar taxele vamale autonome prevăzute de Tariful vamal comun pentru anumite mărfuri de tipul celor care urmează a fi încorporate în aeronave sau utilizate pentru aeronave.
                  
               
                     (2)
                  
                  
                     Anexa II la Regulamentul de punere în aplicare (UE) 2018/1517 al Comisiei (2) enumeră certificatele considerate a fi echivalente cu certificatul de autorizare a dării în exploatare (formularul 1 al AESA), care poate fi utilizat de operatorii economici din UE atunci când importă mărfuri în regim suspensiv și în condițiile prevăzute de Regulamentul (UE) 2018/581.
                  
               
                     (3)
                  
                  
                     Acordul comercial și de cooperare între Uniunea Europeană și Comunitatea Europeană a Energiei Atomice, pe de o parte, și Regatul Unit al Marii Britanii și Irlandei de Nord, pe de altă parte (denumit în continuare „acordul”) (3) a fost semnat în numele Uniunii la 29 decembrie 2020. Acesta s-a aplicat cu titlu provizoriu de la 1 ianuarie 2021 până la 30 aprilie 2021 și a intrat în vigoare în mod oficial la 1 mai 2021.
                  
               
                     (4)
                  
                  
                     Acordul tratează aspecte legate de siguranța aviației, inclusiv cooperarea cu Autoritatea Aviației Civile din Regatul Unit (CAA), care eliberează certificate de autorizare a dării în exploatare. Prin urmare, este oportun ca certificatele de tip formular 1 CAA eliberate de CAA să fie considerate echivalente cu formularul 1 al AESA și să fie incluse în lista din anexa II la Regulamentul de punere în aplicare (UE) 2018/1517.
                  
               
                     (5)
                  
                  
                     Prin urmare, Regulamentul de punere în aplicare (UE) 2018/1517 trebuie modificat în consecință.
                  
               
                     (6)
                  
                  
                     În conformitate cu anexa 30 (Navigabilitate și certificare de mediu) la acord, în special cu articolul 15 litera (a) și cu articolul 21 alineatele (1) și (2), certificatele de tip formular 1 CAA eliberate de CAA pentru produsele dezvoltate și certificate înainte de 31 decembrie 2020 sunt considerate suficiente pentru ca mărfurile enumerate în anexa I la Regulamentul de punere în aplicare (UE) 2018/1517 să beneficieze de suspendarea taxelor la import în sensul articolului 1 alineatul (1) din Regulamentul (UE) 2018/581 începând de la 1 ianuarie 2021. Prin urmare, prezentul regulament trebuie să se aplice retroactiv în ceea ce privește astfel de certificate, în scopul asigurării securității juridice pentru operatorii economici, și trebuie să intre în vigoare în regim de urgență.
                  
               
                     (7)
                  
                  
                     Măsurile prevăzute de prezentul regulament sunt conforme cu avizul Comitetului Codului vamal,
                  
               ADOPTĂ PREZENTUL REGULAMENT:
         
            Articolul 1
            Anexa II la Regulamentul de punere în aplicare (UE) 2018/1517 se modifică, adăugându-se următorul rând:
            
               
                           Autoritate aeronautică
                        
                        
                           Certificat de autorizare a dării în exploatare
                        
                     
                           „United Kingdom Civil Aviation Authority [Autoritatea Aeronautică Civilă din Regatul Unit]
                        
                        
                           CAA Form 1  (4)
                           
                        
                     
         
         
            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
            Se aplică de la 1 ianuarie 2021.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 4 noiembrie 2021.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 98, 18.4.2018, p. 1.
         
            (2)  Regulamentul de punere în aplicare (UE) 2018/1517 al Comisiei din 11 octombrie 2018 de stabilire a normelor detaliate de punere în aplicare a anumitor dispoziții din Regulamentul (UE) 2018/581 al Consiliului de suspendare temporară a taxelor vamale autonome prevăzute de Tariful vamal comun pentru anumite mărfuri de tipul celor care urmează a fi încorporate în aeronave sau utilizate pentru aeronave (JO L 256, 12.10.2018, p. 58).
         
            (3)  JO L 149, 30.4.2021, p. 10.
         
            (4)  Începând de la 1 ianuarie 2021.”